En a epoca cristiana dominaba o clan d'os Uí Néill. Os suyos descendients, os O'Neill, presentoron violenta resistencia a la conquiesta anglesa a finals d'o sieglo XVI. Hug O'Néill, conte de Tyrone, consiguió notables victorias frent a os exercitos d'Isabel I, pero fue derrotato en 1607 y fuyó enta Europa con atros nobles irlandeses de l'Ulster. As fincas que deixoron estioron ocupatas por protestants procedents d'Escocia y Anglaterra. A plegada d'os nuevos colonos suposó a marchinación d'os catolicos irlandeses, y sembró a simient que levaría a 400 anyos de conflicto. Dimpués d'a separación d'Irlanda, Irlanda d'o Norte ha seguito vivindo muitos anyos de violencia. Os recients alcuerdos de paz han feito renaixer a esperanza, sobretot dende a inauguración en 1998 de l'Asambleya d'Irlanda d'o Norte y os alcuerdos de paz con l'IRA.